

ประกาศอธิบดีกรมสรรพากร

เกี่ยวกับภาษีเงินได้ (ฉบับที่ 373)

เรื่อง กำหนดหลักเกณฑ์ วิธีการ และเงื่อนไขเพื่อใช้เงินตราสกุลอื่นนอกจากเงินตราไทยเป็นสกุลเงิน  
ที่ใช้ในการดำเนินงาน เพื่อการปฏิบัติการเกี่ยวกับภาษีเงินได้สำหรับบริษัทหรือห้างหุ้นส่วนนิติบุคคล

ตามประมวลรัษฎากร

อาศัยอำนาจตามความในมาตรา 76 ตรี และมาตรา 76 เบญจ (1) แห่งประมวลรัษฎากร  
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 50) พ.ศ. 2562 ประกอบกับมาตรา 3 โสฬส แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 48) พ.ศ. 2562 อธิบดีกรมสรรพากรกำหนดหลักเกณฑ์ วิธีการ และเงื่อนไขเพื่อใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงาน เพื่อการปฏิบัติการเกี่ยวกับภาษีเงินได้สำหรับบริษัทหรือห้างหุ้นส่วนนิติบุคคลตามประมวลรัษฎากร ดังต่อไปนี้

ข้อ 1 บริษัทหรือห้างหุ้นส่วนนิติบุคคลที่มีความประสงค์ใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงาน เพื่อการปฏิบัติการเกี่ยวกับภาษีเงินได้สำหรับบริษัทหรือห้างหุ้นส่วนนิติบุคคลตามประมวลรัษฎากร ให้เป็นไปตามหลักเกณฑ์และเงื่อนไข ดังนี้

(1) ต้องเป็นบริษัทหรือห้างหุ้นส่วนนิติบุคคลที่ใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงานในการจัดทำบัญชีซึ่งเป็นไปตามหลักเกณฑ์ตามวิชาการบัญชี  
และมีผู้ตรวจสอบและรับรองบัญชีตามมาตรา 3 สัตต แห่งประมวลรัษฎากร ให้การรับรองว่า  
สกุลเงินดังกล่าวเป็นสกุลเงินที่ใช้ในการดำเนินงาน

(2) สกุลเงินที่ใช้ในการดำเนินงานต้องเป็นสกุลเงินตามประกาศกระทรวงการคลัง เกี่ยวกับภาษีเงินได้ (ฉบับที่ 392) เรื่อง กำหนดเงินตราสกุลอื่นนอกจากเงินตราไทยเป็นสกุลเงิน  
ที่ใช้ในการดำเนินงาน เพื่อการปฏิบัติการเกี่ยวกับภาษีเงินได้สำหรับบริษัทหรือห้างหุ้นส่วนนิติบุคคล  
ตามประมวลรัษฎากร ลงวันที่ 21 มีนาคม พ.ศ. 2563

(3) ให้แจ้งต่ออธิบดีกรมสรรพากรภายในหกเดือนนับแต่วันแรกของรอบระยะเวลาบัญชีที่ประสงค์จะใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงาน

(4) ต้องยื่นแบบแสดงรายการภาษีผ่านระบบเครือข่ายอินเทอร์เน็ต ทางเว็บไซต์ (Web Site) ของกรมสรรพากร www.rd.go.th โดยตรง โดยใช้ชื่อผู้ใช้ (Username) และรหัสผ่าน (Password)  
ที่ได้รับจากการลงทะเบียนการเข้าใช้ระบบดังกล่าว หรือผ่านระบบบริการ Tax Single Sign On  
ทางเว็บไซต์ (Web Site) ของกระทรวงการคลัง <https://etax.mof.go.th> โดยใช้ชื่อผู้ใช้ (Username)  
และรหัสผ่าน (Password) ที่ได้รับจากการลงทะเบียนการเข้าใช้ระบบบริการ Tax Single Sign On  
ของกระทรวงการคลัง

/ กรณี ...

2

กรณีเป็นไปตามหลักเกณฑ์และเงื่อนไขตาม (1) (2) (3) และ (4) ให้บริษัทหรือ  
ห้างหุ้นส่วนนิติบุคคลนั้น ใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงาน  
ตั้งแต่วันแรกของรอบระยะเวลาบัญชีที่ได้แจ้ง และให้ใช้เงินตราสกุลดังกล่าวตลอดไป จนกว่าจะได้รับอนุมัติจากอธิบดีกรมสรรพากรจึงจะเปลี่ยนแปลงได้

ข้อ 2 บริษัทหรือห้างหุ้นส่วนนิติบุคคลที่ได้แจ้งความประสงค์ใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงานตามข้อ 1 และต่อมาประสงค์จะเปลี่ยนแปลงสกุลเงิน  
ที่ใช้ในการดำเนินงาน ให้เป็นไปตามหลักเกณฑ์และเงื่อนไข ดังนี้

(1) ต้องจัดทำบัญชีซึ่งเป็นไปตามหลักเกณฑ์ตามวิชาการบัญชี และมีผู้ตรวจสอบและรับรองบัญชีตามมาตรา 3 สัตต แห่งประมวลรัษฎากร ให้การรับรองว่าสกุลเงินที่จะเปลี่ยนแปลงเป็นสกุลเงินที่ใช้ในการดำเนินงานของบริษัทหรือห้างหุ้นส่วนนิติบุคคลนั้น

(2) สกุลเงินที่ใช้ในการดำเนินงานต้องเป็นสกุลเงินตามประกาศกระทรวงการคลัง เกี่ยวกับภาษีเงินได้ (ฉบับที่ 392) เรื่อง กำหนดเงินตราสกุลอื่นนอกจากเงินตราไทยเป็นสกุลเงิน  
ที่ใช้ในการดำเนินงาน เพื่อการปฏิบัติการเกี่ยวกับภาษีเงินได้สำหรับบริษัทหรือห้างหุ้นส่วนนิติบุคคล  
ตามประมวลรัษฎากร ลงวันที่ 21 มีนาคม พ.ศ. 2563 เว้นแต่ขออนุมัติเปลี่ยนแปลงเพื่อใช้เงินตราไทย  
เป็นสกุลเงินที่ใช้ในการดำเนินงาน

(3) ให้ยื่นคำขออนุมัติต่ออธิบดีกรมสรรพากรภายในหกเดือนนับแต่วันแรกของ รอบระยะเวลาบัญชีที่ประสงค์จะเปลี่ยนแปลงสกุลเงินที่ใช้ในการดำเนินงาน

(4) ต้องยื่นแบบแสดงรายการภาษีผ่านระบบเครือข่ายอินเทอร์เน็ต ทางเว็บไซต์ (Web Site) ของกรมสรรพากร www.rd.go.th โดยตรง โดยใช้ชื่อผู้ใช้ (Username) และรหัสผ่าน (Password)  
ที่ได้รับจากการลงทะเบียนการเข้าใช้ระบบดังกล่าว หรือผ่านระบบบริการ Tax Single Sign On  
ทางเว็บไซต์ (Web Site) ของกระทรวงการคลัง <https://etax.mof.go.th> โดยใช้ชื่อผู้ใช้ (Username)  
และรหัสผ่าน (Password) ที่ได้รับจากการลงทะเบียนการเข้าใช้ระบบบริการ Tax Single Sign On  
ของกระทรวงการคลัง

(5) ให้เปลี่ยนแปลงสกุลเงินที่ใช้ในการดำเนินงานได้ต่อเมื่ออธิบดีกรมสรรพากรอนุมัติ โดยให้มีผลตั้งแต่วันแรกของรอบระยะเวลาบัญชีที่ได้ขออนุมัติ

ข้อ 3 บริษัทหรือห้างหุ้นส่วนนิติบุคคลที่มีความประสงค์ใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงานตามข้อ 1 ต้องยื่นแบบแจ้งเพื่อใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงาน (ส.ง.1) หรือประสงค์จะเปลี่ยนแปลงสกุลเงินที่ใช้ในการดำเนินงานตามข้อ 2 ต้องยื่นแบบขออนุมัติเปลี่ยนแปลงสกุลเงินที่ใช้ในการดำเนินงาน (ส.ง.2) ผ่านระบบเครือข่ายอินเทอร์เน็ตทางเว็บไซต์ (Web Site) ของกรมสรรพากร www.rd.go.th โดยตรง โดยใช้ชื่อผู้ใช้(Username) และรหัสผ่าน (Password) ที่ได้รับจากการลงทะเบียนเข้าใช้งานระบบการยื่นแบบแสดงรายการภาษีทางเว็บไซต์ (Web Site) ของกรมสรรพากร [www.rd.go.th](http://www.rd.go.th) หรือผ่านระบบบริการ Tax Single Sign On ทางเว็บไซต์ (Web Site) ของกระทรวงการคลัง <https://etax.mof.go.th> โดยใช้ชื่อผู้ใช้ (Username) และรหัสผ่าน (Password) ที่ได้รับจากการลงทะเบียนการเข้าใช้ระบบบริการ Tax Single Sign On ของกระทรวงการคลัง ดังนี้

/ (1) กรอก ...

3

(1) กรอกแบบแจ้งเพื่อใช้เงินตราสกุลอื่นนอกจากเงินตราไทยเป็นสกุลเงินที่ใช้  
ในการดำเนินงาน (ส.ง.1) หรือแบบขออนุมัติเปลี่ยนแปลงสกุลเงินที่ใช้ในการดำเนินงาน (ส.ง.2) แล้วแต่กรณี ผ่านระบบเครือข่ายอินเทอร์เน็ตทางเว็บไซต์ (Web Site) ของกรมสรรพากร [www.rd.go.th](http://www.rd.go.th) โดยตรง หรือผ่านระบบบริการ Tax Single Sign On ทางเว็บไซต์ (Web Site) ของกระทรวงการคลัง <https://etax.mof.go.th>

(2) บันทึกภาพถ่าย (Scan) หนังสือรับรองการจัดทำบัญชีกรณีบริษัทใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงาน และจัดส่งภาพถ่าย (Upload) ผ่านระบบเครือข่ายอินเทอร์เน็ตทางเว็บไซต์ (Web Site) ของกรมสรรพากร [www.rd.go.th](http://www.rd.go.th) โดยตรง หรือผ่านระบบบริการ Tax Single Sign On ทางเว็บไซต์ (Web Site) ของกระทรวงการคลัง <https://etax.mof.go.th>

ข้อ 4 บริษัทหรือห้างหุ้นส่วนนิติบุคคลที่ใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงาน มีความประสงค์จะคำนวณค่าหรือราคาของเงินตรา ทรัพย์สิน หรือหนี้สินที่เหลืออยู่  
ในวันสุดท้ายของรอบระยะเวลาบัญชีเป็นเงินตราสกุลที่ใช้ในการดำเนินงาน โดยใช้อัตราอื่นเฉพาะส่วนที่ธนาคารแห่งประเทศไทยไม่ได้คำนวณไว้ ให้เป็นไปตามหลักเกณฑ์ วิธีการ และเงื่อนไข ดังนี้

(1) ยื่นคำขออนุมัติต่ออธิบดีกรมสรรพากรภายในรอบระยะเวลาบัญชีที่ประสงค์จะใช้อัตราอื่นเฉพาะส่วนที่ธนาคารแห่งประเทศไทยไม่ได้คำนวณไว้

(2) อัตราอื่นเฉพาะส่วนที่ขออนุมัติต้องเป็นอัตราที่มีการอ้างอิงในระบบการแลกเปลี่ยนเงินตราอย่างเป็นสากล

(3) เมื่ออธิบดีกรมสรรพากรอนุมัติให้ใช้อัตราใด ให้ใช้อัตรานั้นตั้งแต่รอบระยะเวลาบัญชีที่ขออนุมัติ และต้องใช้ตลอดไปจนกว่าจะได้รับอนุมัติให้เปลี่ยนแปลงได้

(4) ต้องยื่นคำขออนุมัติผ่านระบบเครือข่ายอินเทอร์เน็ตทางเว็บไซต์ (Web Site)  
ของกรมสรรพากร [www.rd.go.th โดยตรง](http://www.rd.go.th โดยตรง) โดยใช้ชื่อผู้ใช้ (Username) และรหัสผ่าน (Password)  
ที่ได้รับจากการลงทะเบียนเข้าใช้งานระบบการยื่นแบบแสดงรายการภาษีทางเว็บไซต์ (Web Site)  
ของกรมสรรพากร [www.rd.go.th](http://www.rd.go.th) หรือผ่านระบบบริการ Tax Single Sign On ทางเว็บไซต์ (Web Site)  
ของกระทรวงการคลัง <https://etax.mof.go.th> โดยใช้ชื่อผู้ใช้ (Username) และรหัสผ่าน (Password)  
ที่ได้รับจากการลงทะเบียนการเข้าใช้ระบบบริการ Tax Single Sign On ของกระทรวงการคลัง

กรณีไม่ได้ยื่นคำขออนุมัติหรือไม่ได้รับอนุมัติตามวรรคหนึ่ง ให้บริษัทหรือห้างหุ้นส่วนนิติบุคคลนั้นคำนวณค่าหรือราคาจากเงินตราสกุลอื่นมาเป็นเงินตราไทยก่อน และคำนวณค่าหรือราคาเงินตราไทยนั้น เป็นค่าหรือราคาเงินตราสกุลที่ใช้ในการดำเนินงาน

ข้อ 5 ประกาศนี้ให้ใช้บังคับตั้งแต่วันที่ 15 พฤษภาคม พ.ศ. 2563 เป็นต้นไป

ประกาศ ณ วันที่ 25 พฤษภาคม พ.ศ. 2563

เอกนิติ นิติทัณฑ์ประภาศ

|  |  |
| --- | --- |
|  | (นายเอกนิติ นิติทัณฑ์ประภาศ)  อธิบดีกรมสรรพากร |